Toistuva epäonnistuminen kuljettajatutkinnossa sai 36-vuotiaan miehen kuumenemaan Jyväskylässä.

Kun tutkinnon vastaanottaja kertoi miehen jälleen reputtaneen ajokokeen, tämä löi entisaikaan katsastusinsinööriksi kutsuttua vastaanottajaa useita kertoja päin naamaa.

Keski-Suomen käräjäoikeus tuomitsi miehen pahoinpitelystä 40 päiväsakkoon. Maksettavaksi tulivat 240 euron sakot.

Rikos tapahtui viime vuoden toukokuussa ajokokeita järjestävän yrityksen parkkipaikalla. Hieman yli 40-vuotiaalle ”inssille” suuttunut mies käveli apukuskin puolelle, avasi oven ja paiskasi sen kiinni.

Mies avasi oven uudestaan ja löi inssiä useita kertoja kasvoihin. Osan lyönneistä uhri sai torjuttua kädellään. Lisäksi mies otti kansion uhrinsa kädestä ja heitti sen maahan. Lyönnit aiheuttivat vammoja ja kipua poskiin, niskaan ja hartioihin.

Inssi tarvitsi pahoinpitelyn jälkeen muun muassa fysioterapeutin että psykologin apua.

Vastaaja: Inssi puhui tylysti

Vastaaja kertoi oikeudessa hermostuneensa kuullessaan, että hänen pitäisi ottaa vielä viisi ajotuntia lisää. Hän myönsi repineensä inssiltä saamansa paperin, mutta ei tiennyt, mistä tämän vammat olivat tulleet.

Vastaajan mukaan samainen inssi oli hylännyt hänen ajokokeensa jo kaksi tai kolme kertaa aiemminkin. Inssi oli miehen mukaan puhunut hänelle joka kerralla tylysti.

Ulkopuolisen silminnäkijän todistus kertomus tuki uhrin kertomusta, joten oikeus ratkaisi jutun syytteen mukaisesti.

Vastaaja joutuu maksamaan miespuoliselle uhrille 800 euroa kipukorvauksia ja runsaat 1100 euroa oikeudenkäyntikuluja.

Asiasta kertoi ensimmäisenä Keskisuomalainen.

Menikö sinulla inssi pieleen useamman kerran peräkkäin? Kerro kokemuksistasi jutun kommenttikentässä.